|  |  |
| --- | --- |
|  | **КЛИНИЧКИ ЦЕНТАР ВОЈВОДИНЕ****KLINIČKI CENTAR VOJVODINE**21000 Нови Сад, Хајдук Вељкова 1, Војводина, Србија21000 Novi Sad, Hajduk Veljkova 1, Vojvodina, Srbijaтеl: +381 21/484 3 484[www.kcv.rs](http://www.kcv.rs), e-mail: tender@kcv.rs |

Број: 164-17-О/4

Дана: 13.10.2017.

**ПРЕДМЕТ: ДОДАТНО ПОЈАШЊЕЊЕ КОНКУРСНЕ ДОКУМЕНТАЦИЈЕ**

**БРОЈ 164-17-О -** **Набавка хируршких инструмената за потребе клиника Клиничког центра Војводине**

 **ПИТАЊA ПОТЕНЦИЈАЛНОГ ПОНУЂАЧА:**

,,Поштовани,

Увидом у конкурсну документацију уочили смо да је техничка спецификација за све партије (број: 1, 2, 3, 4, 5 и 6) поново заснована на опису и димензијама једног произвођача, на основу чега се апсолутно дискриминишу остали понуђачи јер није могуће доставити прихватљиву понуду. Нама је, као потенцијалном понуђачу, јасно да Клинички центар Војводине захтева одређен тј. врхунски квалитет, али то је могуће добити и од осталих светски реномираних произвођача који у својој понуди имају хируршке инструменте одговарајућег квалитета са незнатно другачијим описом који свакако имају исту намену и врше исту функцију као инструменти са захтеваним спецификацијама. Основна начела Закона о јавним набавкама вам не дозвољавају да такве производе потенцијалних понуђача искључите из 'утакмице' и не дозволите да припреме и поднесу одговарајуће понуде.

Молимо Наручиоца да не поступа супротно члану 10, 12, 71 и 72 Закона о јавним набавкама, односно да НЕ користи и даље дискриминаторске услове при одређивању техничких спецификација како је поступио у првом спроведеном поступку који је поништен од стране Републичке комисије за заштиту права, као и да омогући и обезбеди што већу конкуренцију у отвореном поступку.

Захтев за појашњење и измену конкурсне документације се односи на следеће:

1. У свим партијама је наведен инструмент: „HELLBERG-KUPKA VOLFRAM KARBID IGLODRŽAČ, SA KOČNICOM, 210 mm, 8 1/4"" који са тим конкретним техничким спецификацијама поседује самоједан произвођач.

На овај начин је Наручилац директно елиминисао све друге понуђаче за све партије коришћењем дискриминаторске техничке спецификације коју може да задовољи само један понуђач, при том наведени иглодржач се користи за процедуре ушивања, које се могу исто тако успешно извршити и са сличним иглодржачем.

Нарочито не постоји разумно објашњење зашто се један инструмент који поседује само један Понуђач налази у свим партијама, при чему се на тај начин елиминишу сви остали понуђачи.

Захтевамо додатно појашњење и измену.

2. У свим партијама је наведен контејнер за стерилизацију инструмената чијем опису може да одговори само један понуђач, исти који може да одговори опису горенаведеног инструмента (иглодржача). Захтевамо додатно појашњење и измену.

3. Захтевом конкурсне документације за достављањем доказа о „року стерилности материјала од годину дана и минимум 5000 стерилизација" (део 5. ставка 9.5 - други захтеви, страна 44) се такође елиминишу сви остали понуђачи осим једног, истог оног који једини може да задовољи прве две тачке. Не постоји основаност овог захтева за роком стерилности у толико дугом временском периоду из разлога што се надамо да се инструменти набављају да би се користили а не стајали у контејнерима за одлагање, нити основаност специфичног захтева да се тражи потврда независне лабораторије о броју циклуса стерилизације од више од 5000. Захтевамо додатно појашњење и измену.

4. Такође, у свим партијама се поред предметног иглодржача наведеног у тачки 1. налазе и специфични инструменти од истог произвођача:

Партија 1, ставке: 15, 60, 64, 161, 180, 186

Партија 2, ставке: 76, 89, 103

Партија 3, ставке; 3, 12, 18, 29, 46

Партија 4, ставке: 38, 79, 92

Партија 5, ставке: 8, 21, 45

Партија 6, ставке: 31, 143,

Чиме се поново елиминишу сви остали понуђачи и фаворизује само један. Захтевамо додатно појашњење и измену.

5. У конкурсној документацији нису наведена никаква одступања од захтеваних димензија што је апсурдно и нереално, с обзиром да све компаније имају у понуди инструменте различитих дужина и дијаметара.

У складу са претходно наведеним захтевамо од Наручиоца сиедеће:

* Да инструменте поменуте у тачки 1, тачки 2 и тачки 4 издвоји из постојећих партија и формира засебну партију са наведеним инструментима. На тај начин ће омогућити конкуренцију већег броја понуђаца, при чему ће задовољити своје можда објективне потребе за тим специфичним инструментима које накнадно унутар Клиничког центра као целине може распоредити по клиникама.
* Да дозволи одступања у погледу димензија инструмената у вредности од најмање +/-10% у односу на захтеве конкурсне документације и техничке спецификације, за све партије и све ставке.
* Да се из конкурсне документације уклони захтев за потврдом о „року стерилизације материјала од годину дана и минимум 5000 стерилизација" наведена у тачки 3. овог захтева за појашњењем.”

**ОДГОВОРИ НАРУЧИОЦА:**

1. Приликом формирања јавне набавке наручилац се руководио искуством у досадашњем раду као и спроведеним испитивањем тржишта пре обављања јавног позива где је недвосмислено установио да захтевана добра, тражених техничких карактеристика у оквиру исте партије, може да понуди више понуђача на тржишту, обезбеђујући на тај начин довољну конкуренцију међу понуђачима, а водећи рачуна у свему о својим објективним потребама. Наручилац напомиње да је у складу са законом дужан да обезбеди што већу конкуренцију међу понуђачима као и то да понуђачи могу наступити како самостално, тако и у заједничкој понуди или понуди са подизвођачем. За наручиоца ће бити прихватљива свака приспела понуда у смислу члана 3. став 1. тачка 32.ЗЈН-а, за коју понуђачи доставе доказе да понуђено добро испуњава све захтеве дефинисане конкурсном документацијом, техничком спецификацијом са описаним техничким карактеристикама, у складу са чланом 71. став 1. тачка 2.ЗЈН-а. Наручилац скреће пажњу да су предметне партије формиране на основу захтева стручних лица и крајњих корисника са различитих организационих јединица (клиника) наручиоца, и да свака партија представља захтев за себе, односно потребу одређене клинике. Наручилац, с обзиром на специфичну делатност коју обавља, има потребу и оправдан захтев да тражи предметно добро одређеног квалитета за све своје организационе јединице понаособ јер оне тако и функционишу у оквиру Клиничког центра. Наручилац је истраживањем тржишта утврдио да наведено предметно добро или одговарајуће може да понуди више понуђача, а понуђач може бити свако заинтересовано лица које има овлашћење за трговину предметним инструментима.

2. Наручилац сматра да контејнери за стерилизацију инструмената који су предмет јавне набавке, објективна потреба наручиоца и остаје при својој спецификацији истих. Такође напомињемо да на тржишту Републике Србије има више понуђача који се баве продајом контејнера за стерилизацију инструмената.

Контејнери за стерилизацију инструмената који су предмет јавне набавке представљају објективну потребу наручиоца. Након детаљног испитивања тржишта пре обављања јавног позива наручилац је утврдио да постоји више понуђача који се баве продајом контејнера за стерилизацију инструмената датог описа. Понављамо да, с обзиром да на специфичну организациону структуру, наручилац има објективну потребу да ставке у оквиру партије формира у складу са потребама одређене организационе јединице, односно клинике.

3. Наручилац је, као што је већ напоменуто, конципирао јавну набавку у складу са својим објективним потребама. Контејнери за стерилизацију су саставни део набавке инструмената и намењени су за стерилизацију и чување инструмената. Рок стерилности материјала који се чува у контејнерима у трајању од минимум годину дана је доказ квалитета и поузданости контејнера и пружа сигурност наручиоцу у планирању својих активности као и уштеде у поступку стерилизације. Постоје одређене хируршке процедуре које су специфичне и не врше се свакодневно већ захтевају да сетови инструмената буду стерилни и спремни за хитну употребу и након дужег периода. Напомињемо да је наручилац прописао рок од 12 месеци као минималан и да ће прихватити све понуде за предметно добро које имају и дужи рок чувања стерилности од 12 месеци. Број циклуса стерилизације је параметар који одређује колико дуго се може користити одређени контејнер пре него што се на њему морају заменити филтери. Дужи рок стерилизације омогућује лакши и несметани рад наручиоца као и финансијске уштеде. Напомињемо да на тржишту постоје и контејнери који имају већи број циклуса од 5000 те је стога наручилац прописао да је неопходно понудити контејнере од минимум 5000 циклуса са тим што ће бити прихваћене и све понуде са већим бројем циклуса од 5000.

Захтев за достављање потврде независне акредитоване лабораторије о року стерилности материјала у контејнерима за стерилизацију, је објективан и оправдан услов наручиоца који тиме жели да добије потврду да предметно добро које купује заиста и одговара захтевима дефинисаним техничком документацијом а што ће бити потврђено налазом независне акредитоване институције. Сматрамо да је овакав захтев са становишта потреба наручиоца оправдан, тим пре што мора бити достављен од стране независне институције.

4. Заинтересовано лице наводи велики број инструмената за које не може да испуни задату техничку спецификацију у складу са чланом 3. став 1. тачка 32.ЗЈН-а, и захтева да се иста уклоне или прилагоде потребама заинтересованог лица, што је свакако неприхватљиво за наручиоца, јер сви поменути инструменти коју су предмет јавне набавке представљају објективну потребу наручиоца. Да је заинтересовано лице својим захтевом за изменом конкурсне документације указао на добра која су боља од дефинисаних предметном јавном набавком, свакако би то било прихватљиво за наручиоца. Наручилац остаје при спецификацији дефинисаној конкурсном документацијом. Такође напомињемо, још једном, да је у поступку припреме јавне набавке и истраживања тржишта наручилац установио да постоји више понуђача који могу да испуне овакве услове из конкурсне документације и понуде предметне инструменте у оквиру исте партије.

5. Наручилац ће у циљу обезбеђивања што веће конкуренције на тржишту дозволити одступања у погледу димензија инструмената и контејнера за стерилизацију. За наручиоца ће бити прихватљива свака приспела понуда у смислу члана 3. став 1. тачка 32.ЗЈН-а, за коју понуђачи доставе доказе да понуђено добро испуњава све захтеве дефинисане конкурсном документацијом за све понуђене инструменте који су по типу и намени у складу са траженим техничким спецификацијама, коју су адекватног модела који се тражи, а који одступају +/- 5% у димензијама од тражених конкурсном документацијом. Такође, наручилац напомиње да ће прихватити све понуде које одступају +/-5% у димензијама кад су у питању контејнери за стерилизацију (поклопац, дно, решетка) докле год су исти компатибилни (поклопац са дном контејнера и решетка са дном контејнера).

 С поштовањем,

*Комисија за јавну набавку 164-17-О*